b'\n_START_ARTICLE_\nKatoli\xc4\x8dki kulturni centar "Sv. Franjo" Tuzla\n_START_PARAGRAPH_\nKatoli\xc4\x8dki kulturni centar "Sv.Franjo" Tuzla je katoli\xc4\x8dki kulturni centar u Tuzli. Projekt financiraju tuzlanski franjevci. Projekt je izradio arhitekt Juro Pranji\xc4\x87 iz Tuzle. Glavni investitor je franjeva\xc4\x8dki samostan sv. Petra i Pavla iz Tuzle  kojeg vodi tuzlanski gvardijan fra Zdravko An\xc4\x91i\xc4\x87.  Projekt je nastao u sklopu revitalizacije povijesne jezgre grada Tuzle.  Blagoslov temelja Kulturnog centra uprili\xc4\x8den je u Tuzli 29. lipnja 2011. na blagdan Svetih apostola Petra i Pavla. Kulturnim centrom franjevci \xc5\xbeele dati svoj doprinos obilje\xc5\xbeavanju obljetnice 800 godina franjeva\xc4\x8dkog reda. Mjesto na kojem se gradi Centar je na starom crkvi\xc5\xa1tu odnosno mjestu gdje je nekada bila katoli\xc4\x8dka crkva, a koja je pretrpjela velika o\xc5\xa1te\xc4\x87enja uslijed slijeganja terena, zbog kojih je 1987. sru\xc5\xa1ena. Projekt Kulturnog centra \xc2\xabSv. Franjo vrijedan je oko 1.200.000 KM. Ispitivanje terena na crkvi\xc5\xa1tu ve\xc4\x87 je izvr\xc5\xa1eno. Novi objekt ne bi trebao imati problema s terenom sklonom slijeganju, od kojeg pati grad Tuzla, jer \xc4\x87e objekt biti od od plemenitih materijala, uglavnom od drveta, a ne od te\xc5\xa1kih materijala, tako da bez obzira na to \xc5\xa1to je rije\xc4\x8d o problemati\xc4\x8dnom terenu, novi \xc4\x87e objekt odolijevati tom problemu. Bilo je predvi\xc4\x91eno da izgradnja bude gotova do 2009. godine, no zbog imovinsko-pravnih problema i drugih dokumentacijskih zamr\xc5\xa1enosti izgradnja je zastala.  Kamen temeljac polo\xc5\xbeen je tek 30. lipnja 2011. godine. _NEWLINE_Financijsku pomo\xc4\x87 dale su Vlada Tuzlanske \xc5\xbeupanije koja je dala 200.000 KM i Vlada Republike Hrvatske koja je dodijelila 250.000 KM, a Milan Bandi\xc4\x87 najavio je da \xc4\x87e i Grad Zagreb pomo\xc4\x87i izgradnji Hrvatskog kulturnog centra "na tom valu podr\xc5\xa1ke Vlade, Sredi\xc5\xa1njeg ureda za Hrvate izvan Hrvatske". Centar je i potvrda identiteta katoli\xc4\x8dkog puka te je predvi\xc4\x91eno da bude istinski dom kako Hrvata tako i razli\xc4\x8ditih hrvatskih kulturnih institucija ovog kraja. Kulturni centar je multifunkcionalne uloge. Nacrtom je predvi\xc4\x91eno da ga \xc4\x8dine tri dijela. Osnovni dio KC Sv. Franjo je univerzalna multifunkcionalna dvorana koja je prema nacrtima koncipirana otvoreno \xe2\x80\x93 transparentno, a pru\xc5\xbea raznolike mogu\xc4\x87nosti, pa mo\xc5\xbee biti dvorana za predavanja, knji\xc5\xbeevne ve\xc4\x8deri, nastupe folklora, za glazbene susrete,predstave i sli\xc4\x8dno. Svi su prostori otvoreni, sredi\xc5\xa1nji je dodatno otvoren i vanka i spaja dva dijela objekta, a scenografija prostora prilago\xc4\x91ava se potrebama. K osnovnom objektu stoji prate\xc4\x87i objekt koji mu je funkcionalna potpora, a namijenjen je za prijam i susret s gostima. U njemu je mala dvorana za predavanja, probe tambura\xc5\xa1a i u prizemlju za zbor. Na katu je projektiran caffe bar za dru\xc5\xbeenja. Drugi kat ima knji\xc5\xbenicu, dvorane za sastanke i prate\xc4\x87e uredi. Izme\xc4\x91u ovih dvaju objekata je veza koju \xc4\x8dini aleja franjevaca, biste zaslu\xc5\xbenih franjevaca u prirodnom okoli\xc5\xa1u. Uokvirene su valovitim drvenim podom koji sugerira uzburkanu povijest koja je uvijek izdigla pojedinu duhovnu vertikalu u liku bosanskog franjevca. Preostali dio KC Sv. Franjo je \xc5\xa1etali\xc5\xa1te oko objekta s klupama ispod lipa. Ispred kulturnog centra projektirano je mjesto za kri\xc5\xbe - raspelo kao spomen na sve franjevce i druge ljude koji su nekada\xc5\xa1nji objekt toliko voljeli.'